Ajiniyoz Qo‘siboy o‘g‘li tug‘ilgan kunning 175 yilligini nishonlash to‘g‘risida

Qoraqalpoq xalqining mumtoz shoiri Ajiniyoz Qo‘siboy o‘g‘lining sharq xalqlari madaniyati va adabiyotini, xalqlar o‘rtasida do‘stona munosabatlarni rivojlantirishga hamda yosh avlodni vatanparvarlik va xalqparvarlik ruhida tarbiyalashga qo‘shgan ulkan hissasini inobatga olib, uning betakror adabiy merosini xalqimiz o‘rtasida yanada keng ommalashtirish maqsadida Vazirlar Mahkamasi qaror qiladi:
 1. Qoraqalpog‘iston Respublikasi Jo‘qorg‘i Kengesi, O‘zbekiston Respublikasi Yozuvchilar uyushmasi va O‘zbekiston Respublikasi Fanlar akademiyasining Ajiniyoz Qo‘siboy o‘g‘li tug‘ilgan kunning 175 yilligini 1999-yilda O‘zbekistonda keng nishonlash to‘g‘risidagi takliflari qabul qilinsin.
 Ushbu sanaga tayyorgarlik ko‘rish va uni o‘tkazish bo‘yicha tashkiliy qo‘mita tarkibi ilovaga muvofiq tasdiqlansin.
 Tashkiliy qo‘mita Qoraqalpog‘iston Respublikasi Vazirlar Kengashi, viloyatlar va Toshkent shahar hokimliklari, tegishli vazirliklar va idoralar, jamoat tashkilotlari, ijodiy uyushmalar bilan birgalikda yubileyni o‘tkazishga tayyorgarlik ko‘rish va uni o‘tkazish tadbirlarini bir oy muddatda ishlab chiqsin hamda amalga oshirishga kirishsin.
 2. Qoraqalpog‘iston Respublikasi Vazirlar Kengashi O‘zbekiston Respublikasi Madaniyat ishlari vazirligi, O‘zbekiston Yozuvchilar uyushmasi, Fanlar akademiyasi, “Ma’naviyat va ma’rifat” jamoatchilik markazi bilan birgalikda 1999-yil dekabr oyida Nukus shahrida Ajiniyoz tug‘ilgan kunning 175 yilligiga bag‘ishlangan tantanalarni o‘tkazsin.
 3. O‘zbekiston Respublikasi Fanlar akademiyasi Yozuvchilar uyushmasi va Davlat matbuot qo‘mitasi bilan birgalikda:
 shoirning 175 yillik yubileyi munosabati bilan “Ajiniyoz Qo‘siboy o‘g‘lining adabiy merosini o‘rganish” mavzuida ilmiy-amaliy konferensiya o‘tkazsin;
 1999-yilda shoirning asarlarini, saylanma she’rlarini, uning hayoti va ijodi to‘g‘risidagi maqolalar to‘plamini tayyorlasinlar va nashr etsinlar.
 4. O‘zbekiston Pochta va telekommunikatsiyalar agentligi Ajiniyoz siymosi tasvirlangan pochta markalari va konvertlar chiqarishni tashkil etsin.
 5. “O‘zbekkino” davlat-aksiyadorlik kompaniyasi filmlar yaratish uchun ajratilgan mablag‘lar hisobidan Ajiniyozning hayoti va ijodiy faoliyatiga bag‘ishlangan hujjatli film yaratsin.
 6. Qoraqalpog‘iston Respublikasi Vazirlar Kengashi, O‘zbekiston Respublikasi Madaniyat ishlari vazirligiga:
 tegishli idoralar va jamoat tashkilotlari bilan birgalikda mahalliy budjet va homiylar mablag‘i hisobidan Mo‘ynoq tumanida “Ajiniyoz bog‘i”ni barpo etish;
 Xiva shahridagi Ajiniyoz muzeyini kengaytirish va eksponatlar bilan boyitish; 
 Ajiniyoz hayoti va ijodi, uning tarixiy asarlari asosida spektakllar sahnalashtirish;
 Nukus shahrida respublika sozanda-baxshilar tanlovini o‘tkazish vazifalari topshirilsin.
 7. “O‘zteleradio” kompaniyasi va O‘zbekiston Milliy axborot agentligi Ajiniyoz hayoti va ijodini yorituvchi turkum ko‘rsatuvlar, eshittirishlar, maqolalar tashkil etsinlar hamda yubileyga tayyorgarlik ko‘rish va uni o‘tkazish tadbirlarini ommaviy axborot vositalarida keng yoritsinlar.
 8. O‘zbekiston Respublikasi Moliya vazirligi Ajiniyoz yubileyini o‘tkazish bilan bog‘liq xarajatlarni qoplash uchun Respublika tashkiliy qo‘mitasi tasdiqlagan hajmda Respublika budjeti va mahalliy budjetlar hisobidan teng ulushlarda mablag‘ ajratsin.
 9. Mazkur qarorning bajarilishini nazorat qilish O‘zbekiston Respublikasi Bosh vazirining o‘rinbosari H. Karomatov zimmasiga yuklansin.